PLAT ลั่นปีนี้รายได้โตกว่า 5% จากปีก่อน 1.44 พันลบ.พร้อมเล็งขึ้นค่าเช่าฯ
PLAT ลั่นปีนี้รายได้โตกว่า 5% จากปีก่อน 1.44 พันลบ.พร้อมเล็งขึ้นค่าเช่าฯ
18 พ.ค. 2558

นายสมบูรณ์ วงศ์รัศมี กรรมการผู้จัดการ บริษัท เดอะ แพลทินัม กรุ๊ป จำกัด (มหาชน) หรือ PLAT เปิดเผยว่า บริษัทคาดรายได้ปีนี้เติบโตไม่ต่ำกว่า 5% จากปีก่อนที่ทำได้ 1,444.61 ล้านบาท โดยจะมาจากธุรกิจศูนย์การค้า เดอะ แพลทินัม แฟชั่น มอลล์ ที่ปัจจุบันมีอัตราการเช่าพื้นที่ศูนย์ค้าส่งและค้าปลีกอยู่ในระดับ 99% และธุรกิจโรงแรมโนโวเทล แพลทินัม ที่มีอัตราการเข้าพักอยู่ในระดับ 90% ซึ่งในปีนี้บริษัทจะปรับเพิ่มค่าเช่าพื้นที่ศูนย์การค้าอีกราว 5% ในช่วงไตรมาส 4/58 ขณะเดียวกันก็เตรียมทยอยปรับขึ้นค่าที่พักอีก 3-5% ภายในปีนี้ด้วย
ทั้งนี้ บริษัทตั้งเป้าหมายรายได้ระยะ 3 ปีข้างหน้าจะเติบโตอย่างก้าวกระโดด หรือจะมีรายได้เพิ่มขึ้นเป็นเท่าตัว ซึ่งคาดว่าจะมาจากการรับรู้รายได้เพิ่มขึ้นนอกเหนือจากธุรกิจในปัจจุบัน โดยจะมาจากโครงการเดอะ มาร์เก็ต, โครงการ Bangkok Skyline และ โรงแรม Holiday Inn Express รวมถึงโรงแรม Holiday Inn Resort บนพื้นที่เกาะสมุย ที่จะแล้วเสร็จในปี 60-61
สำหรับแผนการลงทุนทั้งหมด บริษัทตั้งงบลงทุนไว้ที่ระดับ 9,000 ล้านบาท ซึ่งจะใช้พัฒนาโครงการเดอะ มาร์เก็ต ที่คาดว่าจะเริ่มดำเนินการก่อสร้างได้ภายในปีนี้ และน่าจะใช้เวลาก่อสร้างแล้วเสร็จ 30 เดือน ซึ่งจะสามารถรับรู้รายได้ตั้งแต่กลางปี 60 เป็นต้นไป โดยโครงการดังกล่าวจะเป็นศูนย์การค้าปลีกรูปแบบใหม่ เพื่อรองรับนักท่องเที่ยวทั้งไทยและต่างประเทศ คาดว่าจะใช้เงินลงทุนประมาณ 7,500 ล้านบาท ส่วนโครงการ Bangkok Skyline มูลค่ารวม 300 ล้านบาท น่าจะก่อสร้างได้ภายในปีนี้ อีกทั้งโครงการ Holiday Inn Express โรงแรมระดับ 3 ดาว และ Holiday Inn Resort ระดับ 4 ดาว บนพื้นที่เกาะสมุย จ.สุราษฎร์ธานี คาดว่าจะได้ผู้รับเหมาฯในปีนี้ และจะก่อสร้างแล้วเสร็จในปี 60-61 ตามลำดับ
นายสมบูรณ์ กล่าวอีกว่า บริษัทยังมีแผนพัฒนาที่ดินตรงข้ามศูนย์การค้า เดอะ แพลทินัม กรุ๊ป มีพื้นที่ทั้งสิ้น 7 ไร่ อยู่ระหว่างรอเจ้าของที่ดินส่งมอบพื้นที่ให้กับบริษัท โดยคาดหวังว่าน่าจะใช้เวลาในการส่งมอบพื้นที่ไม่เกิน 1 ปี และจะใช้งบลงทุนในการพัฒนาโครงการ 2-3 พันล้านบาท